62022TJ0171_RES
Byla T‑171/22
ORirOS
prieš
Europos Komisiją
2023 m. rugsėjo 6 d. Bendrojo Teismo (devintoji kolegija) sprendimas
„Viešoji tarnyba – Pareigūnai – Ištarnauto laiko pensija – Teisės į pensiją, įgytos iki tarnybos Sąjungoje pradžios – Pervedimas į Sąjungos sistemą – Trumpesnis nei dešimties metų tarnybos stažas – Mirtis – Atsisakymas grąžinti kapitalą, atitinkantį pervestas nacionalines teises į pensiją ir teises į pensiją, įgytas ESIPS – Pareigūnų tarnybos nuostatų VIII priedo 11 straipsnio 1 dalis ir 12 straipsnio 1 dalies b punktas – Nepagrįstas praturtėjimas“
Pareigūnai – Pensijos – Teisės į pensiją, įgytos iki tarnybos Sąjungoje pradžios – Pervedimas į Sąjungos sistemą – Pareigūno atsistatydinimas ir mirtis – Atsisakymas grąžinti įpėdiniams kapitalą, atitinkantį pervestas nacionalines teises į pensiją ir teises į pensiją, įgytas pagal Sąjungos sistemą – Buvęs pareigūnas, nepateikęs prašymo pervesti jo teises į pensiją į kitą pensijų sistemą iki jo atsistatydinimo ir mirties – Sąjungos nepagrįsto praturtėjimo buvimas – Nebuvimas
(Pareigūnų tarnybos nuostatų VIII priedo 11 straipsnio 1 ir 2 dalys bei 12 straipsnio 1 dalies b punktas)
(žr. 33, 46–52, 54–56 punktus)
Santrauka
Ieškovai OR ir OS yra vaikai ir vieninteliai buvusio pareigūno A, pradėjusio tarnybą Europos Sąjungoje 2003 m. liepos 16 d., įpėdiniai.
2005 m. rugsėjo mėn. buvęs pareigūnas į Europos Sąjungos institucijų pensijų sistemą (toliau – ESIPS) pervedė kapitalą, atitinkantį nacionalines teises į pensiją, įgytas iki jo tarnybos Sąjungoje pradžios. Paskui jam buvo suteiktos atostogos dėl asmeninių priežasčių laikotarpiu nuo 2008 m. rugsėjo 17 d. iki 2020 m. rugsėjo 16 d., kada jis atsistatydino.
Atsistatydinimo dieną buvęs pareigūnas kreipėsi į Europos Komisijos Individualių išmokų administravimo ir mokėjimo biurą (PMO) dėl procedūros, kurios reikia laikytis, kad jo pagal ESIPS įgytos teisės į pensiją būtų pervestos į kitą pensijų sistemą. Vis dėlto 2021 m. sausio 5 d. jis mirė, taip oficialiai ir nepateikęs prašymo šiuo tikslu.
2021 m. kovo 18 d. ieškovai – vaikai ir vieninteliai mirusio pareigūno įpėdiniai – pateikė prašymą grąžinti, pirma, kapitalo, atitinkančio nacionalinių teisių į pensiją, kurias buvęs pareigūnas įgijo iki tarnybos Sąjungoje pradžios ir kurios buvo pervestos į ESIPS, ir, antra, kapitalo, atitinkančio teises į pensiją, kurias prieš mirtį buvęs pareigūnas įgijo ESIPS, vertes atitinkančią sumą.
2021 m. liepos 12 d. sprendimu (toliau – ginčijamas sprendimas) PMO atmetė šį prašymą ir nurodė, kad buvęs pareigūnas negali pretenduoti į Sąjungos pensiją, nes dirbo trumpiau nei dešimt metų, ir kad jokia Pareigūnų tarnybos nuostatų nuostata neleidžia grąžinti kapitalo, atitinkančio teises į pensiją, įgytas pagal ESIPS, įskaitant teises, kurias buvęs pareigūnas pervedė į ESIPS.
Bendrasis Teismas, į kurį kreipėsi ieškovai, atmetė jų ieškinius ir patikslino nacionalinių teisių į pensiją, įgytų prieš pradedant tarnybą Sąjungoje, taip pat teisių į pensiją, įgytų pagal ESIPS, pervedimo į kitą pensijų sistemą tvarką mirus buvusiam pareigūnui ar tarnautojui.
Bendrojo Teismo vertinimas
Bendrasis Teismas atmetė vienintelį panaikinimo pagrindą, grindžiamą nepagrįstu Sąjungos praturtėjimu, ir pirmiausia priminė, jog tam, kad ieškinys dėl grąžinimo, grindžiamas nepagrįstu Sąjungos praturtėjimu, būtų priimtinas, reikia, kad būtų įvykdytos dvi kumuliacinės sąlygos, t. y. pirma, turi būti įrodytas Sąjungos praturtėjimas be tinkamo teisinio pagrindo ir, antra, tai, kad dėl šio praturtėjimo ieškovas patyrė nuostolių.
Dėl pirmosios sąlygos Bendrasis Teismas pažymėjo, kad Pareigūnų tarnybos nuostatuose numatyta galimybė pareigūnams ir tarnautojams, pradėjusiems tarnybą Sąjungoje, pervesti teises į pensiją, įgytas jiems vykdant ankstesnę profesinę veiklą, į ESIPS (toliau – pervedimas „in“) (
1
), taip pat galimybė tiems, kurie nustoja eiti pareigas Sąjungos tarnyboje, pervesti pagal ESIPS įgytas teises į kitą pensijų fondą arba privatų draudimą, suteikiantį tam tikras specialias garantijas (toliau – pervedimas „out“). (
2
) Sąjungos pareigūnų ir tarnautojų įmokų į ESIPS (nesvarbu, ar tai būtų įmokos, susijusios su jų einamomis pareigomis Sąjungoje, ar įmokos, susijusios su pervedimu „in“) tikslas yra finansuoti ESIPS, kad ateityje būtų galima mokėti ištarnauto laiko pensiją, todėl tai nėra kapitalas, kuriuo jie galėtų disponuoti.
Be to, nė vienoje Pareigūnų tarnybos nuostatų, jų priedų ar bendrųjų įgyvendinimo nuostatų (
3
) nuostatoje nenumatyta galimybės ar pareigos pareigūno ar tarnautojo, atsistatydinusio iki išdirbant 10 metų, arba jo mirties atveju teisių perėmėjams grąžinti visas ar dalį įmokų, atitinkančių pagal ESIPS įgytas teises į pensiją, įskaitant įmokas, susijusias su pervedimu „in“, nes toks pervedimas dėl savo pobūdžio yra neatšaukiamas (
4
). Esant tokioms aplinkybėms, administracija turi vienintelę pareigą: pareigūnui ar tarnautojui galutinai nutraukiant tarnybą, ji turi jam pranešti aktuarinio ekvivalento sumą, atitinkančią visas teises į pensiją, kurias jis tuo metu yra įgijęs ESIPS (
5
). Pareigūnui ar tarnautojui, kuris galutinai nutraukia tarnybą Sąjungoje, leidžiama pervesti ESIPS įgytų teisių į ištarnauto laiko pensiją aktuarinį ekvivalentą į kitą pensijų sistemą tik pateikus prašymą dėl pervedimo „out“.
Šioje byloje Bendrasis Teismas pažymi, kad buvęs pareigūnas iki atsistatydinimo neišdirbo dešimties metų ir nesulaukė 66 metų amžiaus, nors šie reikalavimai keliami siekiant gauti ištarnauto laiko pensiją, ir kad jis nepateikė prašymo pervesti „out“ jo teisių į pensiją, įgytų pagal ESIPS iki mirties, aktuarinį ekvivalentą.
Darytina išvada: kadangi buvusio pareigūno ištarnauto laiko pensija nebuvo nustatyta ir jis nepateikė prašymo dėl pervedimo „out“, negalima teigti, kad Sąjungos praturtėjimas, atsiradęs dėl to, kad po jo mirties išsaugojamos įmokos į ESIPS, neturi tinkamo teisinio pagrindo.
Kadangi praturtėjimas be tinkamo teisinio pagrindo nebuvo įrodytas, Bendrasis Teismas atmetė visą ieškinį ir nereikia nagrinėti, ar įvykdyta antroji sąlyga, nuo kurios priklauso nepagrįsto praturtėjimo konstatavimas.
(
1
)	Pareigūnų tarnybos nuostatų VIII priedo 11 straipsnio 2 dalis.
(
2
)	Pareigūnų tarnybos nuostatų VIII priedo 11 straipsnio 1 dalis ir 12 straipsnio 1 dalies b punktas.
(
3
)	2011 m. kovo 3 d. Komisijos sprendimas C(2011) 1278 dėl Pareigūnų tarnybos nuostatų VIII priedo 11 ir 12 straipsnių, susijusių su teisių į pensiją pervedimu, bendrųjų įgyvendinimo nuostatų, paskelbtas 2011 m. kovo 28 d. Administraciniuose pranešimuose Nr. 17-2011 (toliau – BĮN).
(
4
)	Pareigūnų tarnybos nuostatų 8 straipsnio 5 dalis.
(
5
)	Pareigūnų tarnybos nuostatų 3 straipsnio 1 dalis.